Brotalamir eru kennslu, skipulagi og framkvæmd lögreglunámsins við Háskólann á Akureyri og er vart hægt að treysta skólanum til að halda því úti. Þetta er niðurstaða Gæðaráðs íslenskra háskóla. Ráðið hefur skilað skýrslu um úttekt sína á náminu þar sem víða virðist pottur brotinn.
Nám í lögreglufræðum hófst í Háskólanum á Akureyri haustið 2016. Eftir um tveggja ára reynslu kom fram gagnrýni frá nemendum, og nýútskrifuðum lögreglumönnum, varðandi námið og sögðu margir að námið væri ekki að búa þau nægilega vel fyrir það sem koma skildi. Sömuleiðis var staðsetningin, Akureyri, erfið, þar sem margir búa annarsstaðar
Nú hefur Gæðaráð íslenskra háskóla skilað úttekt á lögreglunáminu og er hún birt á vef Stjórnarráðsins. Skýrslan er á ensku og telur 107 blaðsíður. Í tilkynningu stjórnarráðsins segir að tækifæri séu til úrbóta og að gerðar séu athugasemdir við þætti sem þurfi að laga. Auka gagnsæi fjárveitinga, skýra verkaskiptingu, auka samskipti við ríkið, bæta samræmi varðandi markmið námsins, vinnuframlag og samspil bóklegra faga og faglegrar þjálfunar. Og skýra hæfnikröfur lögreglumanna og móta stefnu um raunfærnimat.
Það er kveðið aðeins fastar að orði í úttektinni sjálfri. Gæðaráðið segir meðal annars að ofangreint leiði til þess að það sé ekki hægt að treysta því nægilega vel að Háskólinn á Akureyri hafi, og geti í framtíðinni, staðið undir þeim akademískum kröfum sem þurfi til að halda lögreglunáminu úti. Það sé niðurstaðan í ljósi þess að ítrekað sé búið að gera athugasemdir við ýmsar brotalamir sem ekki hafi verið brugðist við. Ítrekað er rætt um fjárveitingar og skort á gagnsæi því tengdu. Sömuleiðis metur gæðaráðið það svo að það sé mjög skýrt í samningi HA og Menntamálaráðuneytisins hvaða kröfur útskrifaðir lögreglumenn eigi að uppfylla, en ekki hvernig þeir eigi að læra að uppfylla þær kröfur. Það sé ósamræmi í náminu og þeim raunveruleika sem blasi við starfandi lögreglumönnum.
Í tilkynningu stjórnarráðsins segir að háskólinn muni nú skila umbótaáætlun til gæðaráðsins, sem verði fylgt eftir af hálfu dómsmálaráðuneytis og menntamálaráðuneytis. Gæðaráð íslenskra háskóla er samansett af erlendum sérfræðingum, skipað samkvæmt íslenskum lögum. Það ber ábyrgð á eftirliti með háskólum landsins.
Háskólanum á Akureyri er vart treystandi til að halda úti faglegu námi í lögreglufræðum. Þetta er mat Gæðaráðs íslenskra háskóla. Ógagnsæi í fjárveitingum, óskýr verkaskipting og ósamræmi í námi er meðal þess sem ráðið setur út á í úttekt sinni. 